Seun kom op bejaarde ouers se liggame af‘n Onlangse foto van Dolf en Pop de Lange. Foto: Verskaf. Dolf de Lange (67) en sy vrou, Pop (64), se bebloede liggame is Dinsdagoggend in hul meenthuis in Claremont in Pretoria-Wes aangetref. Die egpaar, jarelange opsigters van die West Side Terrace-kompleks, is glo met ŉ stomp voorwerp doodgeslaan. Dit kom minder as vier maande nadat Pop en haar dogter, Suzette, van die Kwagga-winkelsentrum agtervolg is en voor die einste kompleks aangehou en beroof is. Deon en Colette, die egpaar se seun en skoondogter, het op hul liggame in hul slaapkamer afgekom. ‘n Ambulans van Best Care op die toneel. Foto: Best Care Ambulance Service / Facebook Colette was Dinsdag erg geskok toe sy met Maroela Media gepraat het. “Dit voel so onwerklik. Dit is so sinneloos,” het Colette verslae gesê. Daar word vermoed dat twee mans Dinsdagoggend tussen 07:00 en 08:00 toegang tot die huis deur die motorhuis verkry het, en die egpaar in hul slaapkamer oorval het. Hulle was reeds dood toe Deon en Colette omstreeks 09:00 op hulle afgekom het. Die egpaar het sigbare kopbeserings gehad. Deon het dadelik die polisie ontbied. Sover vasgestel kan word, word ŉ DVD-speler, televisie en die egpaar se voertuig vermis. Die slaapkamer was baie deurmekaar. Die egpaar het vermoedelik terugbaklei toe hulle aangeval is. Volgens een van die kompleks se werkers het hy die egpaar se silwer Corsa Lite-bakkie, met die registrasienommer POP000GP, omstreeks 08:00 by ŉ verkeerslig in die omgewing gesien. Dalene Loodts, die huidige opsigter van die kompleks, het aan Maroela Media gesê sy en haar man, Joost, het in Februarie as opsigters by die De Lange-egpaar oorgeneem. “Ons ken mekaar al agt jaar lank. Hulle was wonderlike en vriendelike mense, en altyd behulpsaam,” het Loodts gesê. Volgens Loodts het sy omstreeks 09:00 in die kompleks rondgestap, toe sy Colette buite die egpaar se huis sien staan het. “Sy was baie ontsteld. Colette het vir my gesê haar ouers is dood en kort daarna toe was die polisie, ambulanse en veiligheidsmaatskappye op die toneel.” Sy het gesê die voorval het haar erg geskok. Kapt. Tsekiso Mofokeng, ŉ provinsiale polisiewoordvoerder, het die voorval aan Maroela Media bevestig. “Die polisie ondersoek ŉ saak van moord,” het hy gesê. Niemand is nog in verband met die voorval in hegtenis geneem nie. Die polisie versoek enigiemand wat die slagoffers se bakkie sien, om Crime Stop by 08600 10111 te bel.